ભારતના વડાપ્રધાન મોદી સત્તા પર આવ્યા પછી ભારતીય બેન્કોના ખાતાઓની સંખ્યામાં તીવ્ર વધારો કરી દીધો છે પરંતુ દેશમાં નિષ્ક્રિય ખાતાઓની સંખ્યા ખૂબ મોટી છે. વિશ્વબેન્કના એક સર્વેક્ષણમાં કહ્યું છે કે ભારતમાં નિષ્ક્રિય ખાતાઓની સંખ્યાનો હિસ્સો 48 ટકા છે જ્યારે વિકાસશીલ દેશોમાં આ ટકાવારી 25 ટકા જેટલી સિમિત જોવા મળે છે. દેશમાં જનધન યોજના બનાવી મોદી સરકારે ખૂબ પ્રચાર કર્યો હતો અને ચેતવણી આપી હતી કે બેન્ક ખાતા વિના તમારી સરકારી મદદ ક્યાંય જમા નહીં કરી શકો. તેમનો આ વિચાર ઉત્તમ હતો કેમ કે લાભાર્થીના હાથમાં રોકડ આપવાના કિસ્સામાં કટકી થતી હતી પરંતુ આ સરકાર લાભાર્થીઓના બેન્ક એકાઉન્ટ મેનેજ કરી શકતી નથી. આજે જનધન એકાઉન્ટની સંખ્યા 31.45 કરોડ છે અને તેમાં કુલ મળીને 80,000 કરોડ રૂપિયાની ડિપોઝીટ હોવાનું કહેવાય છે પરંતુ વિશ્વબેન્કના રિપોર્ટ પ્રમાણે 48 ટકા એટલે કે 15 કરોડ ખાતામાં ટ્રાન્ઝેક્શન નથી. આ ખાતાઓ નિષ્ક્રિય બની ગયેલા છે. સર્વેક્ષણમાં બહાર આવ્યું છે કે પુરૂષ કરતાં મહિલાઓના બેન્ક ખાતાઓ વધારે નિષ્ક્રિય પડેલા છે.